Opgraderings aan premiershuis verdedigWillies Mchunu Die KwaZulu-Natalse departement van openbare werke het teruggekap ná mediaberigte dat R32 miljoen gebruik is om opgraderings te doen aan Willies Mchunu, die provinsiale premier, se huis in Pietermaritzburg. Kiru Naidu, woordvoerder van die departement, het gesê in teenstelling met die mediaberigte is daar “tot dusver nog net R821 000 aan opgraderings by die huis bestee”. Volgens Naidu is daar nog geen ander tenders wat met die voltooiing van die projek verband hou toegeken of geadverteer nie. Maroela Media het vroeër berig die DA in KwaZulu-Natal het gesê hy eis antwoorde nadat Mchunu se kantoor op ŉ navraag van die DA glo bevestig het dat die opgraderings aan Mchunu se huis in Parkside altesaam R32 650 330 beloop. Dié koste is onder meer vir opgraderings aan die swembad en die omliggende terrein, insluitend plaveisel en braaiplek, wat sowat R1 010 000 sal kos, die opgradering van drie badkamers vir R540 000 en herstelwerk aan elektriese ligte en toebehore vir R180 000. Die eiendom in Parkside is 137 jaar oud en bestaan uit ŉ hoofhuis, twee konferensiefasiliteite, werkers se woonkwartiere en kantoorfasiliteite. Dit is een van KwaZulu-Natal se vele strukture wat vir sy erfeniswaarde beskerm word. Enige verandering aan die strukture moet deur die Amafa-erfenisraad goedgekeur en geadministreer word. Naidu het gesê hierdie aspek gaan met “aansienlike koste-implikasies” gepaard. “Die geprojekteerde koste van die opgraderings van die Parkside-woning is verspreid oor ŉ tydperk van sewe jaar en word gedoen in ooreenstemming met die bepalings van die Amafa-erfenisraad rakende geboue wat ouer as 60 jaar is,” het hy gesê. Die Parkside-woning dien as die amptelike woning vir die premier wanneer nodig en word ook gebruik om gaste en afgevaardigdes te huisves en as ŉ konferensiefasiliteit vir mediakonferensies en amptelike vergaderings. “Die premier het sy persoonlike huis in Durban waar hy woon,” het Naidu gesê. “In al die projekte wat tot dusver op hierdie perseel gedoen is, insluitend die opgraderings en opknapping van die drie badkamers, is ŉ kompeterende bodproses ten volle gevolg. Parkside is ŉ unieke fasiliteit wat die moeite werd is om die onderhou vir gebruik en vir die nageslag. Soos altyd is dit onderhewig aan bekostigbaarheid en prioritisering. Dit is juis omdat ons baie kompeterende prioriteite het dat die projek nie finaal is nie,” het Naidu gesê. Die R32 miljoen-meesterplan sluit in die opgraderings van die eksterne water- en grondnetwerk in, herstelwerk en opgradering van ongeveer 1,8 km se paaie binne die kompleks, die opgradering van die twee bestaande konferensiefasiliteite, die vervanging van die voorafvervaardigde beton-grensmuur en sluit ook in veiligheidsinstallasies en aanbouings aan die bestaande akkommodasie vir veiligheidswagte om veiligheid by die eiendom te verbeter.